A BIZOTTSÁG HATÁROZATA
(2007. április 30.)
az Olasz Köztársaságnak az öntözésre, szivattyúzásra és vízelvezetésre szolgáló létesítmények villamosenergia-szolgáltatása tekintetében csökkentett héakulcs alkalmazása iránti kérelméről
(az értesítés a C(2007) 1823. számú dokumentummal történt)
(Csak az olasz nyelvű szöveg hiteles)
(2007/313/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 102. cikkére,
mivel:
(1)
Olaszország a Bizottságnál először 2006. október 3-án, majd ezt követően 2007. január 22-én nyilvántartásba vett levele útján tájékoztatta a Bizottságot azon szándékáról, miszerint az öntözésre, szivattyúzásra és vízelvezetésre szolgáló létesítmények villamosenergia-szolgáltatása tekintetében csökkentett héakulcsot kíván alkalmazni.
(2)
Olaszország csökkentett adókulcsot kíván alkalmazni (10 %) az öntözésre, vízszivattyúzásra és -elvezetésre szolgáló létesítmények áramellátására, amelyeket az öntözéssel foglalkozó konzorciumok működtetnek és amelyeket - a nemzeti jogszabályokkal összhangban - a víz elvezetésével kapcsolatos karbantartási és egyéb segédmunkákért felelős közjogi jogalanyoknak tekintenek. Úgy tűnik továbbá, hogy nincs semmilyen hasonló tevékenységeket ellátó tényleges vagy lehetséges intézmény Olaszországban.
(3)
A 2006/112/EK irányelv 39. cikkével összhangban a villamosenergia-ellátást a végső fázisban - vagyis amikor a termék a kereskedőktől és az elosztóktól eljut a végső felhasználóhoz - azon a helyen kell megadóztatni, ahol a fogyasztó ténylegesen igénybe veszi, illetve fogyasztja. Ez biztosítja, hogy az adóztatás abban az országban történjen, ahol a tényleges fogyasztásra sor kerül.
(4)
A tervezett intézkedés, vagyis az öntözésre, vízszivattyúzásra és -elvezetésre szolgáló létesítmények villamosenergia-szolgáltatása tekintetében a csökkentett héakulcs alkalmazása nem eredményezné a verseny torzulását, amennyiben az minden, az ilyen létesítményeket működtető konzorcium vagy személy rendelkezésére áll ugyanazon feltételek mellett.
(5)
Mivel az intézkedés általános természetű (mert az öntözésre, vízszivattyúzásra és -elvezetésre szolgáló minden létesítmény ellátására vonatkozik), ezért nem ír elő kivételt és nem vonatkozik általános szabályként semmilyen kereskedelmi, szakmai vagy egyéb gazdasági tevékenységeket ellátó egyéb szolgáltatásra, nem áll fenn a verseny torzulásának kockázata. Következésképpen a 2006/112/EK irányelv 102. cikkében meghatározott feltétel teljesül, így biztosítani kell Olaszország részére a jogot az intézkedés alkalmazására,
ELFOGADTA EZT A HATÁROZATOT:
1. cikk
Engedélyezett az Olasz Köztársaság részére, hogy az öntözésre, vízszivattyúzásra és -elvezetésre szolgáló létesítmények villamosenergia-szolgáltatása tekintetében csökkentett héakulcsot alkalmazzon.
2. cikk
Ennek a határozatnak az Olasz Köztársaság a címzettje.
Kelt Brüsszelben, 2007. április 30-án.